Lucky Star, ander vis verkoop goed tydens inperking | Netwerk24
Die Leeus se losskakel en kaptein, Elton Jantjies, het die afgelope week baie moeite gedoen om die media te laat verstaan hy is net een rat in 'n Leeus-masjien wat so gou as moontlik so ver as moontlik probeer gaan.
Lucky Star, ander vis verkoop goed tydens inperking
Deur Hanlie Stadler 22 Oktober 2020 09:32
Suid-Afrikaners het seker gemaak hulle het genoeg blikkies Lucky Star-sardyne en ander visprodukte tydens die strengste fases van inperking.
Lucky Star se fabrieke kon oop bly tydens die inperking.
Die genoteerde vissery Oceana sê in 'n handelsverklaring hy het voordeel getrek uit die feit dat mense by die huis moes kosmaak toe hulle tydens die strengste fases van die inperking nie kon uiteet of kitskos bestel nie.
Oceana besit Lucky Star, wat benewens die kenmerkende sardyne in tamatiesous blikkies tuna maak, asook afdelings wat stokvis, makriel en kreef verkoop. In die VSA besit hy Daybrook Fisheries, wat hoofsaaklik visolie en vismeel vervaardig.
Die maatskappy sê omdat hy as kosprodusent tot 'n noodsaaklike diens verklaar is in al die lande waarin hy aanlegte het, kon sy bedrywighede regdeur die inperking voortgaan, onderhewig aan veiligheidsmaatreëls om die verspreiding van Covid-19 te beperk.
Die groep se basiese verdienste per aandeel vir die boekjaar tot einde September gaan tussen 21% en 26% hoër wees as 'n jaar gelede en sy basiese wesensverdienste per aandeel tussen 13% en 18% hoër.
Die groep se syfers is ondersteun deur "volgehoue vraag en stabiele pryse vir die meeste van ons produkkategorieë, wat hoofsaaklik tuis geëet word, ondersteun deur produksiedoeltreffendhede en verbeterde algemene vangste".
Die styging in wins is teengewerk deur Covid-19-verwante ontwrigtings weens afwesige personeel en koste.
Die groep reik op 3 Desember sy resultate uit.
Meer oor: Oceana | Lucky Star | Vis | Inperking | Covid-19 | Visserye | Tuna | Staat Van Inperking | Koronavirus